ፕሬዚዳንት ዶክተር ሙላቱ ኢትዮጵያ ለመንገድ ደህንነት ትኩረት ሰጥታ ትሰራለች አሉ
  -ፕሬዚዳንት ዶክተር ሙላቱ ተሾመ ኢትዮጵያ ለመንገድ ደህንነት ዘርፍ ትኩረት ሰጥታ እንደምትሰራ ገለጹ።ፕሬዝዳንቱ ከተባበሩት መንግስታት ድርጅት የመንገድ ደህንነት ዘርፍ ልዩ መልእክተኛና የዓለም አቀፉ ሞተር ስፖርት ፌዴሬሽን ፕሬዝዳንት ዣን ቶድት ጋር ትናንት ተወያይተዋል።ልዩ መልዕክተኛው ሚስተር ዣን ቶድት በመንገድ ደህንነት በኩል ያለውን ዓለም አቀፍ ነባራዊ ሁኔታ በተመለከተ በእለቱ ገለጻ አድርገዋል።በዓለም በመንገድ ደህንነት እክል ሳቢያ በየዓመቱ የበርካታ ሰዎች ህይወት እንደሚያልፍና የንብረት ውድመት እንደሚከሰት ያስታወሱት ልዩ መልዕክተኛው ኢትዮጵያ የመንገድ መሰረተ ልማትን በማስፋፋት በኩል አስደናቂ ለውጥ ማምጣቷን ገልጸዋል።የመንገድ መሰረተ ልማት ቢስፋፋም በአጠቃቀም ረገድ የህግና የግንዛቤ እጥረት በመኖሩ ብዙ የመንገድ ላይ አደጋዎች ከሚከሰትባቸው አገራት አንዷ መሆኗንም ነው የተናገሩት።መረጃዎች እንደሚያመለክቱት በኢትዮጵያ በ10 ሺህ ተሽከርካሪዎች የ64 ሰዎች ህይወት ያልፋል።ስለሆነም የመንገድ ደህንነት ላይ ትኩረት አድርጋ እንድትሰራና ለዚህም የተባበሩት መንግስታት ድርጅት ድጋፍ እንደሚያደርግ አረጋግጠዋል።መንገደኞችና አሽከርካሪዎች ተገቢውን ግንዛቤ እንዲያገኙ በማድረግ ረገድ ድርጅቱ ድጋፍ የሚያደርግ ይሆናልም ነው ያሉት።ፕሬዚዳንት ዶክተር ሙላቱ ተሾመ በከኩላቸው የመንገድ ደህንነት ዘርፍ ለአገሪቱ ወሳኝ ጉዳይ በመሆኑ የኢትዮጵያ መንግስት ትኩረት ሰጥቶ ይሰራል ብለዋል።በመንገድ ደህንነት እክል ሳቢያ የሚደርሰው አደጋ የበርካታ ሰዎችን ህይወት ከመቅጠፉ ባለፈ በአገሪቱ ኢኮኖሚ ላይ የሚያሳድረው ተጽዕኖ ከፍተኛ መሆኑንም ገልጸዋል።የመንገድ ድህንነትን በመጠበቅ፣ለመንገደኞችና አሽከርካሪዎች ግንዛቤን በማስጨበጥና መንገዶችን በማሻሻል የቀረበውን ምክረ ሃሳብ መንግስት ተቀብሎ በቁርጠኝነት እንደሚተገብርም ፕሬዚዳንት ሙላቱ ተናግረዋል።በሌላ በኩል ሚስተር ዣን ቶድት የሚመሩት ዓለም አቀፉ የሞተር ስፖርት ፌዴሬሽን ለኢትዮጵያ የሞተር ስፖርት ድጋፍ የሚያደርግ መሆኑ ተገልጿል።በተለይም ወጣቶች ስፖርቱን እንዲያዘወትሩ የሚያስችሉ የዕውቀትና የቁሳቁስ ድጋፎችን እንደሚያደርግ ነው የተናገሩት።የኢትዮጵያ መንግስት ለሰፖርቱ አመቺ የሆነ የማዘውተሪያ ስፍራ እንዲያመቻች ሚስተር ዣን ጠይቀዋል።ሚስተር ዣን ቶድት የሚመሩት ልዑካን ቡድን ከነገ ጀምሮ በአዲሰ አበባ የሚካሄደውን የአፍሪካ ሞተር ስፖርት ጉባዔ ይታደማሉ ተብሎ ይጠበቃል።( ኢዜአ)